Zagreb, 10. rujna 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Mladena Kešera, općinskog načelnika Općine Kalnik do 3. lipnja 2021.,** na 141. sjednici, održanoj 10. rujna 2021., donosi sljedeću

**ODLUKU**

**I. Dužnosnik Mladen Kešer, općinski načelnik Općine Kalnik do 3. lipnja 2021.g., , sklapajući** **Ugovor o korištenju prostora Doma hrvatskih branitelja na Kalniku od 10. siječnja 2019. sa zadrugom Kalnička poljoprivredna zadruga, u kojoj je sestra dužnosnika Mladena Kešera, Martina Vidmanić, upraviteljica zadruge, počinio je povredu članka 7. stavka 1. podstavka c) ZSSI-a.**

**II. Dužnosnik Mladen Kešer, općinski načelnik Općine Kalnik do 3. lipnja 2021.g., , sklapajući Ugovor o korištenju prostora Doma hrvatskih branitelja na Kalniku od 10. siječnja 2019. sa zadrugom Kalnička poljoprivredna zadruga, u kojoj dužnosnik ima više od 0,5% udjela u vlasništvu, počinio je povredu članka 17. stavka 1. ZSSI-a.**

**III. Za povredu iznesenu u točki I. ove izreke, dužnosniku se izriče sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 6.000,00 kn koja će trajati 3 mjeseca te će se izvršiti u 3 jednaka mjesečna obroka, svaki u pojedinačnom iznosu od 2.000,00 kuna.**

**IV. Na temelju članka 17. stavka 5. ZSSI-a predmet će se dostaviti nadležnom državnom odvjetništvu na daljnje postupanje radi pokretanja postupka utvrđenja ništetnosti pravnih akata iz točke II. izreke pred nadležnim sudom.**

Obrazloženje

Povjerenstvo je na 118. sjednici, održanoj 12. ožujka 2021. pokrenulo postupak za odlučivanje o sukobu interesa protiv dužnosnika Mladena Kešera, općinskog načelnika Općine Kalnik, zbog moguće povrede članka 7. stavka 1. podstavka c) i članka 17. stavka 1. ZSSI-a, koja proizlazi iz donošenja odluke o nastanku poslovnih odnosa i sklapanja Ugovora o korištenju prostora Doma hrvatskih branitelja na Kalniku od 10. siječnja 2019. sa zadrugom Kalnička poljoprivredna zadruga, u kojoj dužnosnik ima više od 0,5% udjela u vlasništvu i u kojoj je sestra dužnosnika Mladena Kešera, Martina Vidmanić, upraviteljica zadruge.

Odluka je dostavljena dužnosniku na očitovanje, ali dužnosnik u otvorenom roku nije podnio očitovanje na navode iz navedene odluke.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi navedenog zakona, stoga je Mladen Kešer povodom obnašanja dužnosti općinskog načelnika Općine Kalnik, obvezan postupati sukladno odredbama ZSSI-a. Uvidom u Registar dužnosnika koji ustrojava i vodi Povjerenstvo utvrđeno je da je dužnosnik Mladen Kešer dužnost općinskog načelnika Općine Kalnik obnašao do 3. lipnja 2021.

Uvidom u podatke objavljene na internetskoj stranici Općine Kalnik, utvrđeno je da se pod rednim brojem 6 Tablice sklopljenih ugovora za 2019. navodi Ugovor o korištenju prostorija velike dvorane u Domu hrvatskih branitelja sa subjektom Kalnička poljoprivredna zadruga od 10. siječnja 2019., bez naknade.

Uvidom u izvješće o imovinskom stanju koje je dužnosnik Mladen Kešer podnio Povjerenstvu 8. srpnja 2013. povodom početka mandata utvrđeno je da je dužnosnik naveo da obnaša funkciju upravitelja Kalničke poljoprivredne zadruge.

Uvidom u podatke sudskog registra Trgovačkog suda u Varaždinu, utvrđeno je da je pod matičnim brojem subjekta 010053980 upisana zadruga Kalnička poljoprivredna zadruga, čiji je upravitelj Martina Vidmanić, a Mladen Kešer je obavljao funkciju upravitelja zadruge do 10. prosinca 2014.

Za potrebe ovog postupka Povjerenstvo je izvršilo uvid u dokumentaciju predmeta Povjerenstva broj P-187/19 koji se odnosi na istog dužnosnika, a u kojem je 18. siječnja 2019. donesena meritorna odluka. U navedenom je predmetu na zahtjev Povjerenstva Trgovački sud u Varaždinu dostavio dopisom broj: R3-18/3475 ovjerenu presliku Ugovora o osnivanju zadruge Kalnička poljoprivredna zadruga od 16. veljače 2013., zajedno sa Pravilima zadruge kojim se kao jedan od tri osnivača zadruge navodi u članku 8. Mladen Kešer te se člankom 9. utvrđuje da su svi članski ulozi jednaki.

Iz ovjerene preslike Zapisnika sa održane 2. sjednice Skupštine navedene zadruge od 10. ožujka 2005. proizlazi da je sva prava i obveze upravitelja zadruge preuzeo Mladen Kešer, iz ovjerene preslike Zapisnika sa održane 3. sjednice Skupštine navedene zadruge od 10. lipnja 2005. proizlazi da je Mladen Kešer jednoglasno izabran za upravitelja zadruge, dok iz Zapisnika sa održane 5. sjednice Skupštine navedene zadruge od 10. prosinca 2014. proizlazi da je Mladen Kešer razriješen navedene funkcije upravitelja zadruge te je Martina Vidmanić imenovana za novog upravitelja zadruge koja je na toj sjednici pristupila u članstvo zadruge. U svim navedenim zapisnicima Mladen Kešer se navodi kao član zadruge, i to prema podacima 5. sjednice kao jedan od 9 članova zadruge, s jednakom članskim ulogom, iz čega slijedi da je njegov vlasnički udio 1/9 tj., 11,11%.

Prema članku 6. Pravila zadruge od 16. prosinca 2003. upravitelj vodi poslovanje upravljanja zadrugom te prema čanku 7. donosi poslovne odluke koje spadaju u djelokrug redovitog poslovanja.

Uvidom Povjerenstva, na temelju ovlaštenja, u digitalne podatke Matice rođenih matičnog područja Koprivnica, odnosno u izvadak iz matice rođenih za Martinu Vidmanić i Mladena Kešera, usporedbom podataka utvrđeno je da je Martina Vidmanić sestra dužnosnika Mladena Kešera.

Člankom 4. stavkom 3. ZSSI-a propisano je da se poslovni odnos u smislu ZSSI-a odnosi na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda.

Člankom 7. točkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu. Stavkom 3. je propisano da je dužnosnik dužan u roku od 30 dana od stupanja na dužnost izvijestiti Povjerenstvo o nazivu, osobnom identifikacijskom broju i sjedištu poslovnog subjekta iz stavka 1. toga članka.

Člankom 17. stavkom 5. ZSSI-a propisano je da su pravni poslovi, odnosno pravni akti koji su sklopljeni, odnosno doneseni protivno odredbama stavka 1. tog članka ZSSI-a ništetni. Povjerenstvo će bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla, odnosno pravnog akta.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., 14. i 17. ovog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 39. stavkom 3. ZSSI-a propisano je da će Povjerenstvo o pokretanju postupka izvijestiti dužnosnika te obvezno zatražiti njegovo očitovanje o navodima prijave koje je dužnosnik dužan dostaviti Povjerenstvu u roku od 15 dana od primitka pisanog zahtjeva.

Dužnosnik je dužan redovito izvještavati Povjerenstvo o svim nastalim promjenama podataka o poslovnim subjektima u odnosu na koje ne smiju stupati u poslovni odnos sukladno stavku tog članka u roku od 30 dana od nastale promjene.

Člankom 17. stavkom 5. ZSSI-a propisano je da su pravni poslovi, odnosno pravni akti koji su sklopljeni, odnosno doneseni protivno odredbama toga članka ništetni. Povjerenstvo će bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla, odnosno pravnog akta.

Dužnosnik u obnašanju dužnosti općinskog načelnika Općine Kalnik može odlučivati o nastanku poslovnog odnosa između Općine Kalnik i drugih poslovnih subjekata. Međutim, kada diskrecijskim putem koristeći svoju zakonsku ovlast odlučuje o nastanku poslovnog odnosa Općine Kalnik s poslovnim subjektima u kojima ima više od 0,5% udjela odnosno članskog uloga u vlasništvu koji se temeljem navedene okolnosti smatra s dužnosnikom interesno povezanim, opravdano proizlazi da je dužnosnik upravo na temelju iste okolnosti odučio o nastanku poslovnog odnosa, čime je zloupotrijebio posebno pravo odlučivanja na način kojim se omogućava stjecanje materijalne koristi tom poslovnom subjektu.

U poslovnom subjektu Kalnička poljoprivredna zadruga dužnosnik je k tome prethodno obavljao i funkciju direktora odnosno upravitelja zadruge, a u vrijeme sklapanja predmetnog ugovor, njegova sestra Martina Vidmanić članica, a ujedno i upraviteljica zadruge.

Iz navedenog proizlazi da je dužnosnik sklapanjem dvaju ugovora o cesiji počinio zlouporabu posebnih prava i time povrijedio odredbu članka 7. stavka 1. podstavka c) ZSSI-a, dok je nastankom navedenih dvaju poslovnih odnosa došlo i do povrede članka 17. stavka 1. ZSSI-a, obzirom na zakonsku zabranu iz tog članka koja zabranjuje stupanje u poslovni odnos poslovnih subjekata u kojima dužnosnik ima više od 0,5% udjela u vlasništvu s tijelom javne vlasti u kojem obnaša dužnost za vrijeme obnašanja javne dužnosti.

Stoga će se na temelju članka 17. stavka 5. ZSSI-a predmet dostaviti nadležnom državnom odvjetništvu na daljnje postupanje radi utvrđenja ništetnosti sklopljenih ugovora o cesiji.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 7. ZSSI-a Povjerenstvo može izreći sankcije koje su propisane stavkom 1. članka 42. navedenog Zakona, dok za povredu načela obnašanja javnih dužnosti propisanih člankom 5. ZSSI-a te za povredu članka 17. stavka 1. ZSSI-a tim Zakonom nije propisana mogućnost izricanja sankcije.

Stoga je Povjerenstvo u ovome predmetu prilikom odmjeravanja vrste i visine sankcije cijenilo sve okolnosti konkretnog slučaja iz kojih proizlazi težina povrede i odgovornost dužnosnika, ali samo za utvrđenu povredu odredbi članka 7. stavka 1. podstavka c) ZSSI-a.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kn, vodeći računa o težini i posljedicama povrede Zakona.

Kao okolnost koja uvećava težinu povrede ZSSI-a i opravdava izricanje relativno više sankcije unutar Zakonom propisanog okvira, Povjerenstvo je ocijenilo činjenicu da je u ranije vođenim postupcima Povjerenstvo utvrdilo povrede odredbe članka 7. stavka 1. podstavka c) i članka 17. stavka 1. ZSSI-a u pogledu sklapanja Ugovora o korištenju prostora Doma hrvatskih branitelja na Kalniku s trgovačkim društvom u kojem dužnosnik ima više od 0,5% udjela u vlasništvu, iz čega proizlazi kontinuitet u činjenju povreda, i to u korist više pravnih osoba s kojima je interesno povezan, u ovom slučaju sa sestrom, odnosno da je prethodno Povjerenstvo vodilo postupke protiv dužnosnika zbog povrede identičnih zakonskih odredbi.

Cijeneći navedene okolnosti, Povjerenstvo smatra da je za opisanu povredu primjerena sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 6.000,00 kn koja će trajati 3 mjeseca te će se izvršiti u 3 jednaka mjesečna obroka, svaki u pojedinačnom iznosu od 2.000,00 kuna.

Slijedom svega navedenog, odlučeno je kao u izreci ove Odluke.

PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Mladen Kešer, elektronička dostava
2. Podnositelju prijave, e-mail
3. Objava na internetskim stranica Povjerenstva
4. Pismohrana